Liten grankveldvikler

**Liten grankveldvikler** (før kalt liten granbarvikler, *Epinotia nanana*) er en sommerfugl i gruppen av viklere (Tortricidae).

En nærstående art er stripet granbarvikler, den er en litt vanligere art og finnes i hele Norge, der det vokser gran.

## Utseende
Liten grankveldvikler har mørkebrune forvinger. Tre brede, litt lysere tverrbånd er sammensatt av flere mindre tverrlinjer. Den er lik mange andre småsommerfugler som flyr i skogen og det er vanskelig å artsbestemme den.  Vingespennet er 9-11 millimeter.

Larven har en blekt grågrønn farge.

## Levevis
Liten grankveldvikler har en ett-årig livssyklus og flyr i juni og juli, om  ettermiddagen og kvelden. Larvene lever på gran (*Picea abies*) og sitkagran (*Picea sitchensis*). Hunnen legger eggene enkeltvis ved feste til grannålene. Hunnen velger skudd fra året før. En hunn lever normalt, bare en uke, og kan i den tiden klare å legge 10-30&nbsp;egg.

Eggene klekker etter 2-3&nbsp;uker og larvene borer seg inn i grannålen. De små larvene minerer (lager ganger) i grannålene. I løpet av høsten huler den ut en nål hvor den overvintrer.

Neste vår spiser den mer av nålen og nåler ved siden av. Etter noen hudskift har larven vokst og spinner flere nåler sammen til et lite «reir» som kan bestå av 10-15&nbsp;nåler. I slutten av juni er larven utvokst og spinner seg en kokong på greinen, enten ved de brune nålene eller ute blant årets nåler.

## Utbredelse
Arten er utbredt over det meste av Europa bortsett fra Island, Portugal og det sørlige Balkan, også i det nordlige Asia og Nord-Amerika. Liten grankveldvikler er utbredt i granskogen over hele Norge nordover til Troms. Det er bare spredte funn fra Vestlandet, trolig på grunnen av at grana forholdsvis nylig er innført og plantet her.

## Skogskader i Norge
Masseutbrudd av liten grankveldvikler er bare registrert fra Nord-Trøndelag i årene 
* 1913-15 – Snåsa
* 1932 – Børsa
* 1968-1971 – Sørli, i grenseområder mellom Sverige og Norge.

Reduksjonen av treets barnåler (nålemasse) påvirker veksten til treet.

Angrep fra liten grankveldvikler har så liten økonomiske betydning at mottiltak er uaktuelt i Norge.

## Systematisk inndeling

* sommerfugler (Lepidoptera)
** gruppe **[[Heteroneura]]** 
*** gruppe **[[Apoditrysia]]**
**** gruppe / overfamilie **[[Tortricoidea|viklere]]** (Tortricoidea) 
***** familie **[[viklere]]** (Tortricidae) 
****** underfamilie Olethreutinae
******* delgruppe Eucosmini
******** slekt *[[Epinotia]]* Hübner, 1825
********* liten grankveldvikler, *Epinotia nanana* (Treitschke, 1835)

## Kilder
* Fauna Europaea Web Service (2004) Fauna Europaea version 1.1, www.faunaeur.org
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider.
* www.skogforsk.no/skogskade/ – Skogskade
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/e/epinotia_nanana.html
* *Epinotia nanana* på UK Moths: https://web.archive.org/web/20111016150727/http://ukmoths.org.uk/show.php?bf=1145
* Lepidoptera of Belgium, *Epinotia nanana*: http://webh01.ua.ac.be/vve/Checklists/Lepidoptera/Tortricidae/Enanana.htm

## Eksterne lenker
* 
*  www.nhm.uio.no/fakta/zoologi/insekter/norlep/  Norges sommerfugler – Et norskspråklig nettsted om norske sommerfugler.
* www.skogforsk.no/skogskade/ Skog og landskap – Om skadedyr på planter og trær tilknyttet skogen.